Rijeka, 21. prosinca 2020.g.

**PRIOPĆENJE ZA MEDIJE**

**UZ POMOĆ HELIKOPTERA I RONIOCA U BAŠKI I VOLOSKOM**

**POSTAVLJENE NOVE TRAJNE UMJETNIČKE INSTALACIJE EPK**

**Prošloga tjedna još su dva mjesta Primorsko-goranske županije - Baška na otoku Krku i Volosko - postala dom trajnih umjetničkih instalacija koje se postavljaju u sklopu programa Lungomare Art, Rijeke 2020 – Europske prijestolnice kulture.   
Zbog specifičnih mjesta na kojima se nalaze, instalacije su postavljene uz pomoć helikoptera odnosno ronioca, a svečano će biti predstavljene u proljeće 2021. godine.**

**Helikopter iznad Baške spustio *Kapi***

Odmah iznad Baške i njezine čarobne Vele plaže, u mjestu imena Ljubimer gdje se nalazi jedna od karakterističnih kamenih struktura ovoga kraja - ogromni suhozidni cvjetovi mrgari i odakle se pruža veličanstven pogled, svoj je trajni dom našla **skulptura čileanskog arhitekta hrvatskih korijena i svjetskog glasa Smiljana Radića i njegove partnerice Marcele Correa**, pod nazivom ***Kapi***. **Radi se o iznimnom, unikatnom umjetničkom djelu, osmišljenom kako bi trajno krasilo baš ovo karizmatično mjesto.**

Zbog lokacije koja je inače dostupna isključivo planinarima i pješacima, **za postavljanje instalacije *Kapi*, koja se sastoji od dvije kugle punog zamućenog stakla promjera 60cm nepravilnog ovalnog oblika, angažiran je helikopter.** Poštujući vrijednost i strukturu mrgara, *Kapi* ih svojim oblikovanjem i materijalima savršeno nadopunjuju.

Glavni partneri u ovom projektu su **Općina Baška** i **Turistička zajednica općine Baška**, a suradnici su **Društvo za kulturu, ekologiju i tradiciju Sinjali**. U iznimno zahtjevnoj produkciji umjetničke instalacije sudjelovali su **Bokart d.o.o.** i savjetnik **Jaromir Vamos** te **FlyCom Aviation d.o.o.**

**U moru kod Voloskog ronioci postavili *Čistača***

**U Vološćanskom zaljevu, ispod mora na dubini od 15 m uz pomoć ronioca, postavljena je pak trajna podmorska umjetnička instalacija *Lautus (Čistač)*, mlade opatijske umjetnice Nike Laginja, koju čine mahovnjaci, školjkaši, spužve i ostali organizmi koji djeluju kao čistači mora i kroz godine rastu.** Osim što doprinosi **obnavljanju bioraznolikosti podmorja** instalacija također pronosi **poruku o angažmanu pojedinca i preuzimanju odgovornosti za svijet u kojemu živimo**.

No, u Voloskom, mjestu duge i bogate povijesti u kojemu se susreću utjecaji prirode i karakter lokalne zajednice i u kojoj je istaknut dijalog između prirode, mora i ljudi koji žive na obali, **postavljena je i umjetnička skulptura poznatog i priznatog češkog suvremenog umjetnika Jiříja Kovande**, koja je ujedno i njegov prvi trajno izloženi rad.

Sukladno svojoj strategiji suptilnih intervencija u prostoru, **Kovanda odgovara na podmorski projekt Laginje fokusirajući se na ekologiju kao i na društveni kontekst**. Naime, na samom početku Lungomare šetnice svoj je trajni dom našla minimalistička instalacija ***1857.*** Nadahnut lokalnom prirodom i njezinom poviješću, Kovanda svoj rad smješta **u blizini rodne kuće Andrije Mohorovičića, ukazujući na rasprostranjenost danas ugrožene morske prirodne vrste - Jadranskog bračića** u godini rođenja ovog istaknutog znanstvenika.

Na samom vrhu skulpture ispisan je tekst: *Jadranski bračić (Adriatic Brachic / Fucus virsoides) je 1857. godine bila obilna vrsta u Kvarnerskom zaljevu. Danas je izuzetno rijedak.*

Jadranski bračić endemska je vrsta smeđe alge koja je danas izrazito ugrožena. Naime, alga izbjegava onečišćena područja i živi samo u bistrom i čistome moru te je prirodni pokazatelj njegove čistoće.

**Kombinacija ovih dvaju djela, predstavnika različitih generacija - Nike Laginje i Jirija Kovande,  poziva na novo tumačenje odgovornosti prema prirodi i kvaliteti međuljudskih odnosa te pažnju usmjerava na veliku važnost simbioze čovjeka i mora unutar vološćanske zajednice.**

Glavni partner ovog projekta je **Grad Opatija**, dok je savjetnik u postavljanju instalacije bio **Prirodoslovni muzej Rijeka**, posebno **Marin Kirinčić**. Financiranje projekta pomoglo je **Sveučilište Jan Evangelista Purkyně University in Ústí nad Labem**, a pojedinačne zahvale za realizaciju projekta idu **Tatjani Bakran-Petricioli** s Biološkog odsjeka PMF-a Sveučilišta u Zagrebu, **Silvestru Niniću** i **Rinu Banku**, asistentima Akademije primijenjenih umjetnosti u Rijeci , **Sanji Prodan** te obrtu **Kostrena Sub**, izvođačima podvodnih radova.

**Lungomare Art instalacije trajna su vrijednost na kulturnoj mapi Europe**

Zahvaljujući projektu Europske prijestolnice kulture, programu Lungomare Art, u Rijeci i na području Kvarnera **suvremena umjetnost izlazi iz muzeja i susreće se s lokalnim zajednicama** stvarajući **novi kulturno-umjetnički-turistički put**koji donosi novu vrijednost mjestima koja su njime obuhvaćena.

Instalacije, čiji su autori renomirani domaći i inozemni umjetnici i umjetnice, dizajneri i arhitekti, u odabiru češkog kustosa Michala Kolečeka, a koje podsjećaju na tradicije i priče važne za pojedine lokalne zajednice dosad su osim u Baški i Voloskom postavljene u Lovranskoj dragi, Brseču te na dvjema riječkim lokacijama – Ribarnici i plaži Grčevo.

Mnogobrojne **lokalne partnere** u ovaj je projekt privukla činjenica da program doprinosi vidljivosti i atraktivnosti njihovih mjesta i da kroz izraz umjetnika imaju mogućnost ispričati svoje zanimljive lokalne priče te ih dovesti u središte pažnje kulturne javnosti i posjetitelja. Ovime, svjesni su, postaju vidljivi, identificirani i zapaženi na kulturnoj mapi Europe.

Program Lungomare Art EPK podržava **Jadrolinija**.

Unaprijed zahvaljujem na objavi priopćenja.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42